| **Bronius Oškinis** |
| --- |
| Gimė | 1913 m. balandžio 15 d.Barzdai, Šakių apskritis |
| Mirė | 1985 m. balandžio 7 d. (71 metai)Palanga |
| Palaidotas (-a) | Palangos kapinėse |
| Tėvas | Jonas Oškinis |
| Motina | Agnieška Oškinienė |
| Sutuoktinis (-ė) | Birutė Oškinienė |
| Vaikai | Gražina Oškinytė-Eimanavičienė, Dovilė Oškinytė |
|  |
| Veikla | sklandytojas, konstruktorius |
| Partija | 1953 m. SSKP |

B. Oškinio kapas Palangos kapinėse
**Bronius Oškinis** (1913 m. balandžio 15 d. Barzduose, Šakių apskritis – 1985 m. balandžio 7 d. Palangoje) – Lietuvos aviatorius, sportininkas, sklandytojas, sklandytuvų konstruktorius, sklandymo pradininkas, II eilės karo lakūnas, karo aviacijos leitenantas (1939 m.).

Biografija
----------

Gimė Jono ir Agnieškos Oškinių šeimoje. 1920 m. šeima persikėlė gyventi į Kauną. 1928–1933 m. mokėsi Kauno aukštesniojoje technikos mokykloje (ATM). Domėjosi aviacija. Buvo vienas iš Kauno ATM aviacijos būrelio, įkurto 1931 m. gruodžio 13 d. steigėjų.

Baigęs aviacijos kursus vadovavo sklandytuvų statybai ATM dirbtuvėse. Perkonstravo vokišką mokomąjį sklandytuvą RRG-23 „Zoegling" ir taip 1932 m. rugpjūčio mėn. sukūrė lietuvišką sklandytuvą T-1 („Technikas-1"). Pažaislyje šį sklandytuvą išbandė karo lakūnas Gregorius Radvenis. Čia pirmąjį skrydį atliko ir pats B. Oškinis. 1933 m. su kitais Nidoje įrengė LIetuvos aeroklubo sklandymo mokyklą.

Jonas Pyragius, Apanavičius ir Bronius Oškinis prie sklandytuvo „Biržietis", JAV, 1937m.
 Bronius Oškinis ir Birutė Obelenytė stebi Vilniaus panoramą iš Gedimino bokšto, 1939 m.
1936 m. kartu su G. Miliūnu sukūrė sklandytuvus MO-1 ir MO-2, vėliau - savo konstrukcijos sklandytuvus BrO-2 ir BrO-3. Išmoko skraidyti ne tik sklandytuvais, bet ir lėktuvais. 1936 m. paskirtas Zoknių karo aviacijos dirbtuvių viršininko pavaduotoju. Vėliau tarnavo karo lakūnu 3-ioje eskadrilėje. 1937 m. išbandytas B. Oškinio sklandytuvas BRO-4 „Rūta", skirtas akrobatiniam skraidymui. 1937 m. Jonas Pyragius ir Bronius Oškinis dalyvavo pasaulio sąskrydyje Elmyroje (JAV), kuriame B. Oškinis skraidė LAK sklandytuvu „Biržietis", o J. Pyragius – BRO-5 „Rūta". 1938 m. baigė Lietuvos karo lakūnų mokyklą. 1938–1940 m. studijavo aeronautiką Berlyno aukštojoje technikos mokykloje.

Į Lietuvą sugrįžo 1940 m. Po sovietinės okupacijos ir aneksijos buvo paskirtas į 29-to teritorinio šaulių korpuso Tautinės aviacijos eskadrilės dirbtuves atskirosios aviacijos eskadrilės kilnojamųjų aviaremonto dirbtuvių viršininku Pivonijoje (prie Ukmergės). 1941–1944 m. dirbo Kauno aviacijos dirbtuvėse Aukštojoje Fredoje gamybos kontrolieriumi, remontavo vokiečių bombonešius „Junkers" Ju-88. 1942–1944 m. studijavo Kauno Vytauto Didžiojo universitete.

1944–1945 m. buvo suimtas ir išvežtas į Podolsko lagerį. 1947 m. grįžo į Kauną, skaitė paskaitas Valstybiniame universitete, toliau kūrė naujus sklandytuvus. 1949 m. rudenį baigė statyti ir išbandė pirmąjį pokario metais sklandytuvą BRO-10 „Pūkas". 1956–1962 m. Kauno sklandymo stoties viršininkas, 1962–69 Palangos statybos valdybos darbų vykdytojas, taip pat vadovavo sklandymo mokyklai Palangoje, nuo 1969 m. - Prienų eksperimentinės sportinės aviacijos gamyklos konstruktorius, vėliau – dailininkų namų Palangoje direktorius.

Septintąjme dešimtmetyje Simferopolio aviacijos dirbtuvėse buvo pradėta Broniaus Oškinio sklandytuvų BRO-9 „Žiogas", BRO-11 „Pionierius" ir BRO-12 serijinė gamyba. Jais skraidė visuose buvusios SSRS aviacijos sporto klubuose. 1962 m. Prienuose buvo įkurta Eksperimentinė sportinės aviacijos gamykla, kurioje B. Oškinis dirbo konstruktoriumi. Didelį dėmesį skyrė sklandytuvų, skirtų jaunimui, kūrimui. Į juos įdiegė daug naujovių, panaudojo plyšinius sparnus, plyšinius užsparnius ir eleronus. B. Oškinis sukūrė 25 įvairių modifikacijų sklandytuvus.

Apdovanotas Lietuvos vyriausybės ir FAI (Tarptautinė aeronautikos asociacija). Jo vardu pavadinta Lietuvos vaikų aviacijos mokykla ir gatvė Palangoje.

Oškinio sklandytuvai
--------------------

Mažiausias pasaulyje sklandytuvas BrO-18 „Boružė" Lietuvos aviacijos muziejuje

|  |  |
| --- | --- |
| * T-1 (BrO-1) (1932)
* T-2 (BrO-2)
* MO-1 (1936, su G. Miliūnu)
* MO-2 (1936, su G. Miliūnu)
* BrO-3 „Pūkas" (1936)
* BrO-4 „Rūta"
* BrO-5 „Rūta II" (1938)
* BrO-6 „Pūkas"
* BrO-9 „Žiogas"
* BrO-10 „Pūkas"
* BrO-11 „Pionierius"
* BrO-11 M „Zylė"
 | * BrO-12 (1957)
* BrO-14
* BrO-16 „Pempė" (1973) – vandens sklandytuvas
* BrO-15 „Raguva"
* BrO-17S „Bitelė" (1974)
* BrO-17V „Antelė" – vandens sklandytuvas
* BrO-18 „Boružė" (1975) mažiausias pasaulyje sklandytuvas, triplanas
* BrO-19 „Ančiukas"
* BrO-20 „Pūkelis"
* BrO-21 „Vyturys"
* BrO-22 „Rūtelė"
* BrO-23 „Garnys"
 |

Oškinio sportiniai lėktuvai
---------------------------

* BrO-7
* BrO-8

Šaltiniai
---------

1. ↑  Jonas Balčiūnas. *Bronius Oškinis*. Tarybų Lietuvos enciklopedija, T. 3 (Masaitis-Simno). – Vilnius: Vyriausioji enciklopedijų redakcija, 1987. // psl. - 252
2. ↑
3. ↑  Bronius Oškinis, Visuotinė Lietuvių enciklopedija
4. ↑  Gytis Ramoška. „Klumpė", užkariavusi SSRS
5. ↑